16/08/2021 | Administración LocalMunicipal
Curtis
Plan estratéxico de subvencións 2021/2023

ANUNCIO Aprobación do Plan Estratéxico de Subvencións do Concello de Curtis 2021/2023 O Pleno municipal, na sesión ordinaria celebrada o 10/08/2021, aprobou o Plan Estratéxico de Subvencións do Concello de Curtis para o período 2021-2023, o que se publica para xeral coñecemento: PLAN ESTRATÉXICO DE SUBVENCIÓNS DO CONCELLO DE CURTIS 2021-23 PREÁMBULO O artigo 8.1 da Lei 38/2003, do 17 de novembro, Xeral de Subvencións introduce a obriga para os órganos das Administracións Públicas e calquera ente público responsable da xestión de subvencións: elaborar un plan estratéxico de subvencións, nos que deben concretarse os obxectivos e efectos previstos coa súa aplicación, o prazo necesario para a súa consecución, os custes previsibles e as súas fontes de financiamento, estando suxeito en todo caso ao cumprimento dos obxectivos de estabilidade orzamentaria. ARTIGO 8.–Principios xerais.1. Os órganos das Administracións públicas ou calquera entes que propoñan o establecemento de subvencións, con carácter previo, deberán concretar nun plan estratéxico de subvencións os obxectivos e efectos que se pretenden coa súa aplicación, o prazo necesario para a súa consecución, os custos previsibles e as súas fontes de financiamento, supeditándose en todo caso ao cumprimento dos obxectivos de estabilidade orzamentaria.2. Cando os obxectivos que se pretenden conseguir afecten o mercado, a súa orientación debe dirixirse a corrixir fallos claramente identificados e os seus efectos deben ser minimamente distorsionadores.3. A xestión das subvencións a que se refire esta lei realizarase de acordo cos seguintes principios: a) Publicidade, transparencia, concorrencia, obxectividade, igualdade e non discriminación. b) Eficacia no cumprimento dos obxectivos fixados pola Administración outorgante. c) Eficiencia na asignación e utilización dos recursos públicos. O citado artigo 8 foi desenvolvido polos artigos 10 a 15 do Regulamento da Lei Xeral de Subvencións, aprobado polo Real Decreto 887/2006, do 21 de xullo, establecendo cales deben ser os principios rectores, o ámbito e o contido dos plans estratéxicos, así como a competencia para a súa aprobación, o seguimento que debe realizarse dos mesmos e os efectos do seu incumprimento. Se ben este articulado non é aplicable aos concellos, recolle algúns aspectos que poden ser tidos en conta A Lei de Subvencións de Galicia 9/2007 indica que: ARTIGO 5.–Principios xerais.1. Os órganos da administración que propoñan o establecemento de subvencións, con carácter previo, deberán concretar nun plan estratéxico de subvencións os obxectivos e efectos que se pretenden coa súa aplicación, o prazo necesario para a súa consecución, os custos previsibles e as súas fontes de financiamento, supeditándose, en todo caso, ao cumprimento dos obxectivos de estabilidade orzamentaria. O Plan Estratéxico, en diante PES, deberá confeccionarse con carácter previo a calquera proposta de outorgamento de subvencións e as propostas que se plantexen deben estar recollidas no mesmo. A normativa referida establece como principios inspiradores a transparencia que incide de forma directa nun incremento dos niveis de eficiencia e eficacia na xestión do gasto público adicado á actividade subvencional das Administracións Públicas. Nesta liña de mellora da eficacia, a lei establecer igualmente a necesidade de elaborar o Plan Estratéxico, que introduza conexión entre os obxectivos e efectos que se pretenden conseguir, cos custes previsibles e as súas fontes de financiamento, co obxecto de adecuar as necesidades públicas a cubrir a través das subvencións coas previsións de recursos dispoñibles con carácter previo ao seu nacemento e a forma anual ou plurianual. Non se recollen no plan estratéxico de subvencións as axudas de emerxencia social por mor da modificación do artigo 2.2 a) da Lei 9/2007, do 13 de xuño, de subvencións de Galicia operada polo artigo 29 da Lei de 4/2021, do 28 de xaneiro, de medidas fiscais e administrativas, que queda redactada como segue: “Non teñen o carácter de subvencións: a) As prestacións previstas no artigo 2.4 da Lei 38/2003, do 17 de novembro, xeral de subvencións, destinadas a persoas físicas, e as prestacións autonómicas e municipais de natureza similar a estas ou de carácter asistencial”. Esta modificación da Lei 9/2007, do 13 de xuño, de subvencións de Galicia, coa finalidade de establecer expresamente, nunha norma con rango de lei, que as axudas económicas municipais de carácter asistencial, como é o caso das axudas municipais de emerxencia social, destinadas a cubrir as necesidades básicas das persoas en situación de vulnerabilidade, non teñen carácter de subvencións, precisamente en razón da súa natureza de prestacións asistenciais destinadas a persoas físicas. Polo tanto, a partir do 30/01/2021, data de entrada en vigor da Lei de 4/2021, do 28 de xaneiro, de medidas fiscais e administrativas, os concellos quedan expresamente habilitados, por ministerio da lei, para xestionar prestacións económicas de carácter asistencial (axudas municipais de emerxencia social) sen ter que someterse ao réxime xeral da lei de subvencións. O Concello de Curtis pretende seguir apoiando a diferentes colectivos dentro do ámbito municipal dada súa importancia para o tecido social, asociativo, cultural ou deportivo. ARTIGO 1.–ÁMBITO TEMPORAL. O ámbito temporal do presente Plan comprende os exercicios 2021 a 2023 inclusive, de conformidade co artigo 11.4 do Real Decreto 887/2006, do 21 de xullo, que establece un período de vixencia dos PES de tres anos; se ben, se adecúa a súa vixencia á desta corporación e sen prexuízo, de conformidade co artigo 14 do mesmo texto legal, de actualizalo anualmente, de acordo coa información relevante dispoñible. ARTIGO 2.–NATUREZA XURÍDICA. Os Plans Estratéxicos de Subvencións son un instrumento de xestión de carácter programático, que carece de rango normativo, que non supón unha incidencia directa na esfera dos particulares, nin a súa aprobación xenera dereitos nin obrigas para a Administración. A súa efectividade queda condicionada ao cumprimento dos obxectivos de estabilidade orzamentaria, polo que a aprobación das correspondentes bases e convocatorias das diferentes liñas de subvención, así como das dispoñibilidades orzamentarias, se acomodarán en cada momento a ditos obxectivos. ARTIGO 3.–COMPETENCIA. O órgano competente para a aprobación do Plan Estratéxico de Subvencións, é o Pleno da Corporación, dado que se trata dun instrumento de planificación estratéxica da actividade subvencional ou de fomento e de xestión económica. ARTIGO 4.–BENEFICIARIOS. Os beneficiarios poderán ser persoas físicas ou xurídicas coa finalidade de fomentar a realización de actividades de utilidade pública ou interese social ou para promover a consecución de fins públicos atribuídos á competencia local. ARTIGO 5.–LÍÑAS DE SUBVENCIÓN E OS SEUS OBXECTIVOS ESTRATÉXICOS. O presente Plan Estratéxico resulta de aplicación directa a todas as subvencións concedidas anualmente polo Concello mediante os seguintes procedementos de concesión de subvencións: – Subvencións concedidas en réxime de concorrencia competitiva. – Subvencións nominativas previstas no orzamento. Con carácter xeral, as subvencións se concederán en réxime de concorrencia competitiva; non obstante, poderán concederse mediante axuda directa aquelas subvencións que figuren como nominativas nos orzamentos municipais. As liñas estratéxicas de actuación recollidas no presente Plan Estratéxico, son as seguintes: – Liña 1: Fomento da promoción do deporte, a cultura e a educación nos seus distintos ámbitos. – Liña 2: Fomento da natalidade.5.1. SUBVENCIÓNS EN MATERIA DE FOMENTO DO DEPORTE, CULTURA E EDUCACIÓN. a) Obxectivo estratéxico. Apoiar a realización de proxectos e actividades abertas ao público en xeral das asociacións sen ánimo de lucro existentes no Concello, con fins de carácter educativo, cultural e deportivo. Apoio ás familias no ámbito da educación e cultura. b) Obxectivos específicos: – Apoiar a educación. – Apoiar o desenvolvemento de actividades deportivas e culturais que poidan desenvolver as distintas asociacións. – Fomentar a promoción do deporte federado das entidades deportivas. – Fomento das actividades extraescolares. c) Prazo de execución: anual. d) Custes previsibles. Os custes previstos para o período 2021-2023 serán ata o máximo da dispoñibilidade das consignacións orzamentarias recollidas no orzamento correspondente a cada exercicio. e) Fontes de financiamento. O orzamento municipal, de conformidade coas aplicacións recollidas no plan de actuación e nas liñas específicas. f) Procedemento de concesión. O procedemento de concesión se realizará por concorrencia competitiva ou de forma directa para as entidades que figuren nominativamente no orzamento. g) Plan de actuación. O plan de actuación para a execución de esta línea estratéxica, realizarase mediante a elaboración das correspondentes bases de convocatoria, e os convenios de colaboración ou acordos de concesión que poidan subscribirse ou ditarse para regular o outorgamento de subvencións nominativas.5.2. SUBVENCIONES EN MATERIA DE FOMENTO DA NATALIDADE. a) Obxectivo estratéxico. Co obxectivo de fomentar a natalidade e o asentamento de poboación no Concello de Curtis, considérase necesario promover axudas, na medida dos recursos de que dispón este Concello, destinadas ás familias por nacemento ou adopción de fillos/as. b) Obxectivos específicos: – Fomentar a natalidade no termo municipal e o asentamento da poboación no Concello. c) Prazo: convocatorias anuais. d) Custes previsibles: os custes previstos para o período de vixencia do presente PES serán ata o máximo das dispoñibilidades orzamentarias consignadas recollidas no orzamento que se aprobe. e) Fontes de de financiamento: o orzamento municipal, de conformidade coas aplicacións orzamentarias recollidas no plan de actuación e liñas específicas. f) Procedemento de concesión: o procedemento de concesión se realizará en concorrencia competitiva, de conformidade coa ordenanza que regule a súa concesión g) Plan de actuación: o procedemento de concesión para a execución desta liña estratéxica realizarase en concorrencia de conformidade coa ordenanza aprobada. ARTIGO 6.–PRAZOS DE EXECUCIÓN. Con carácter xeral, as subvencións municipais terán un prazo de execución anual. Naqueles supostos nos que as circunstancias fagan convinte a fixación dun prazo de execución superior ao anual, se deberán recoller nas correspondentes bases das subvencións ARTIGO 7.–FINANCIAMENTO. A efectividade das lineas de axudas e subvencións engadidas no presente plan quedarán condicionadas á existencia de crédito adecuado e suficiente no correspondente orzamento anual. Previo á concesión de calquera tipo de subvención se procederá á tramitación da autorización do gasto correspondente. ARTIGO 8.–PAGO ANTICIPADO DAS SUBVENCIÓNS CONCEDIDAS. De acordo co previsto no artigo 34 da Lei Xeral de Subvencións que establece que “tamén se poderán realizar pagos anticipados que suporán entregas de fondos con carácter previo á xustificación, como financiamento necesario para poder levar a cabo as actuacións inherentes á subvención. Dita posibilidade e o réxime de garantías deberán preverse expresamente na normativa reguladora da subvención”, as bases das diferentes convocatorias, en función das necesidades de financiamento do tipo de proxecto a subvencionar, dos destinatarios da subvención e dos principios de eficacia e eficiencia que deben rexer en toda actuación pública, poderán de forma motivada establecer a posibilidade de pagos anticipados. ARTIGO 9.–CONTROL E SEGUIMENTO DO PLAN ESTRATÉXICO DE SUBVENCIÓNS. O control e seguimento do presente Plan Estratéxico de Subvencións, realizarase de forma anual, en dous aspectos. – Control económico - financeiro das subvencións concedidas, que está encomendado á Secretaría-Intervención do Concello de Curtis, que se realizará nas condicións estipuladas na lexislación vixente. – Control e seguimento do Plan, que será recopilado pola Secretaría-Intervención municipal, para o cal, por parte de cada un dos Servizos que actúen de órganos instrutores do procedemento de concesión das subvencións, se procederá a remitir no primeiro cuatrimestre do exercicio seguinte, memoria de evaluación. – A Secretaría-Intervención analizará, xunto co informe de análise do cumprimento dos obxectivos de estabilidade orzamentaria e cumprimento da regra do gasto da liquidación orzamentaria do exercicio vencido, en informe independente, o cumprimento do obxectivo de estabilidade orzamentaria da execución do Plan Estratéxico de Subvencións da anualidade correspondente indicando grado de execución e relevancia do mesmo respecto do análise xeral. ARTIGO 10.–TRANSPARENCIA. Todas as subvencións concedidas polo Concello, en cada unha das súas liñas estratéxicas, programas de axuda e convocatorias serán publicadas durante o mes seguinte a cada trimestre natural, de acordo cos artigos 30 e 31 do Regulamento da Lei 38/2003, xeral de subvencións, na web municipal, tanto no apartado Subvencións, como no Taboleiro de anuncios Oficiais da Sede Electrónica, no taboleiro de anuncios físicos, no Boletín Oficial cando fora preciso e na Base de Datos Nacional de Subvencións, indicando beneficiario, contía concedida e o proxecto ou acción á que vai destinada. Curtis, 11 de agosto de 2021. O alcalde Javier Fco. Caínzos Vázquez